## Odluka o provođenju mjera utvrđenih rezolucijama Vijeća sigurnosti Ujedinjenih naroda 1493 (2003), 1533 (2004), 1596 (2005), 1649 (2005), 1698 (2006), 1768 (2007), 1771 (2007), 1799 (2008), 1807 (2008) i 1857 (2008) u svezi sa sankcijama protiv Demokratske Republike Konga

### NN 89/2010 (19.7.2010.), Odluka o provođenju mjera utvrđenih rezolucijama Vijeća sigurnosti Ujedinjenih naroda 1493 (2003), 1533 (2004), 1596 (2005), 1649 (2005), 1698 (2006), 1768 (2007), 1771 (2007), 1799 (2008), 1807 (2008) i 1857 (2008) u svezi sa sankcijama protiv Demokratske Republike Konga

VLADA REPUBLIKE HRVATSKE

2517

Na temelju članka 4. Zakona o međunarodnim mjerama ograničavanja (»Narodne novine«, broj 139/2008), Vlada Republike Hrvatske je na sjednici održanoj 1. srpnja 2010. godine donijela

ODLUKU

O PROVOĐENJU MJERA UTVRĐENIH REZOLUCIJAMA VIJEĆA SIGURNOSTI UJEDINJENIH NARODA 1493 (2003), 1533 (2004), 1596 (2005), 1649 (2005), 1698 (2006), 1768 (2007), 1771 (2007), 1799 (2008), 1807 (2008) I 1857 (2008) U SVEZI SA SANKCIJAMA PROTIV DEMOKRATSKE REPUBLIKE KONGA

I.

Ovom Odlukom provode se mjere utvrđene rezolucijama Vijeća sigurnosti Ujedinjenih naroda 1493 (2003), 1533 (2004), 1596 (2005), 1649 (2005), 1698 (2006), 1768 (2007), 1771 (2007), 1799 (2008), 1807 (2008) i 1857 (2008), a koje se odnose i na popis fizičkih i pravnih osoba koje podliježu mjerama iz stavaka 13. i 15. Rezolucije 1596 (2005) i stavaka 9., 11. i 14. Rezolucije 1807 (2008), koji su u prilogu i sastavni su dio ove Odluke, a time se ujedno primjenjuje i Zajedničko stajalište Europske unije 2008/369/CFSP i 2009/66/CFSP, kojima se Republike Hrvatske pridružila.

II.

Uviđajući da situacija u Demokratskoj Republici Kongu predstavlja prijetnju međunarodnom miru i sigurnosti u regiji uvodi se opći i potpuni embargo na svaki protok oružja i vojne opreme u Demokratsku Republiku Kongo, uveden stavkom 1. Rezolucije 1807 (2008.), te se zabranjuje izravna ili neizravna opskrba, prodaja ili prijenos oružja i vojne opreme, izravna ili neizravna opskrba tehničkom pomoći ili obukom, financijskom ili drugom pomoći uključujući ulaganje, burzovno mešetarenje ili druge financijske usluge povezane s vojnim aktivnostima ili s opskrbom, prodajom, prijenosom, proizvodnjom, održavanjem ili uporabom oružja i vojne opreme, pojedinaca ili subjekata koje je označio Odbor osnovan sukladno Rezoluciji 1533 (2004) (u daljnjem tekstu: Odbor).

Mjere uvedene ovom točkom ne primjenjuju se na:

– opskrbu oružjem i vojnom opremom, tehničku obuku i pomoć namijenjenu isključivo za podršku ili za korištenje UN-ovoj misiji u Demokratskoj Republici Kongu (MONUC);

– zaštitnu odjeću, uključujući zaštitne prsluke i vojne kacige, koje privremeno i isključivo za osobnu uporabu u Demokratskoj Republici Kongu izvozi osoblje Ujedinjenih naroda, predstavnici medija te humanitarni i razvojni djelatnici i pridruženo osoblje, za njihovu osobnu uporabu;

– na nabavu neubojite vojne opreme namijenjene isključivo humanitarnoj ili zaštitnoj uporabi, koju unaprijed odobri Odbor.

III.

Zabranjuje se ulazak ili prolazak preko teritorija Republike Hrvatske svim osobama koje je imenovao Odbor, suglasno stavku 13. Rezolucije 1807 (2008), pod uvjetom da ništa u ovoj točki ne obvezuje Republiku Hrvatsku da svojim državljanima odbije ulazak na svoj teritorij.

Mjere uvedene ovom točkom ne primjenjuju se:

– kad Odbor u konkretnom slučaju utvrdi da je takvo putovanje opravdano na temelju humanitarne potrebe, uključujući religiozne obveze ili

– kad Odbor u konkretnom slučaju utvrdi da bi iznimka pomogla ciljevima mira i nacionalnog pomirenja u Demokratskoj Republici Kongu, te stabilnosti u regiji.

IV.

Republika Hrvatska zamrznut će svu imovinu, financijska sredstva i gospodarske resurse koji se nalaze na njenom teritoriju, a koje posjeduju ili nadziru, izravno ili neizravno, osobe koje Odbor odredi sukladno točki III. ove Odluke ili kojima raspolažu subjekti u vlasništvu ili pod nadzorom, izravnim ili neizravnim, tih osoba koje nastupaju u njihovo ime ili prema njihovim uputama, kako to utvrdi Odbor, te se nadalje obvezuje osigurati da državljani Republike Hrvatske ili bilo koje osobe na njenom teritoriju, ne učine bilo kakvu imovinu, financijska sredstva ili gospodarske resurse dostupnima takvim osobama ili subjektima ili u njihovu korist.

V.

Navedene mjere iz točke IV. ove Odluke ne odnose se na imovinu, financijska sredstva i gospodarske resurse za koje je Republika Hrvatska utvrdila da su:

– nužne za pokrivanje osnovnih troškova, uključujući plaćanje hrane, najamnine ili hipoteke, lijekova i liječenja, poreza, premija osiguranja te naknade za režije ili isključivo za plaćanje primjerenih stručnih honorara ili za povrat troškova nastalih vezano uz pružanje pravnih usluga, ili honorara ili troškova usluga za redovno držanje ili održavanje zamrznutih financijskih sredstava, financijske imovine i gospodarskih resursa, nakon što Republika Hrvatska dostavi Odboru obavijest o namjeri da, kad je to primjereno, odobri pristup financijskim sredstvima, drugoj financijskoj imovini i gospodarskim resursima, ako u roku od četiri radna dana od takve obavijesti Odbor ne donese negativnu odluku,

– nužni za pokrivanje izvanrednih troškova, pod uvjetom da je Republika Hrvatska o takvoj odluci obavijestila Odbor i da je on odobrio takvu odluku,

– predmet sudske, administrativne, arbitražne presude ili prava na zapljenu, jer u tom slučaju financijska sredstva, druga financijska imovina i gospodarski resursi mogu biti upotrebljeni za zadovoljavanje prava na zapljenu ili primjenu presude, pod uvjetom da su pravo na zapljenu ili presuda doneseni prije dana usvajanja Rezolucije 1807 (2008) i da nisu u korist osoba ili subjekta određenih od strane Odbora, te da je o tome Republika Hrvatska izvijestila Odbor.

VI.

Mjere ograničenja iz točaka II., III. i IV. ove Odluke primjenjuju se na fizičke i pravne osobe za koje je Odbor označio:

– da su prekršile mjere iz točke II. ove Odluke,

– kao političke i vojne lidere stranih vojnih formacija koje djeluju na teritoriju Demokratske Republike Konga, te time ometaju proces razoružanja i svojevoljne repatrijacije i povratka boraca pripadnika navedenih vojnih formacija,

– kao političke i vojne lidere kongoanskih plaćenika podržavanih od strane subjekata izvan Demokratske Republike Kongo, koji ometaju sudjelovanje njihovih boraca u procesu razoružanja, demobilizacije i reintegracije;

– kao političke i vojne lidere koji djeluju u Demokratskoj Republici Kongo novačeći ili koristeći djecu u oružanim sukobima, kršeći tako važeće međunarodno pravo;

– kao pojedince koji djeluju u Demokratskoj Republici Kongu čineći teške povrede međunarodnog prava, koje obuhvaćaju pucanje na djecu i žene u situaciji vojnog sukoba, što uključuje ubijanje, sakaćenje, seksualno zlostavljanje, otimanje i prisilno preseljenje,

– kao pojedince koji ometaju pristup ili distribuciju humanitarne pomoći u istočnom dijelu Demokratske Republike Konga;

– kao fizičke ili pravne osobe koje podržavaju ilegalne vojne skupine u istočnom dijelu Demokratske Republike Konga, putem ilegalne trgovine prirodnim resursima.

VII.

Stalna koordinacijska skupina za praćenje provedbe međunarodnih mjera ograničavanja, te praćenje i koordinaciju primjene mjera ograničavanja (u daljnjem tekstu: Stalna koordinacijska skupina) zadužuje se za praćenje i koordinaciju provedbe, te izvještavanje o ovoj Odluci.

Tijela državne uprave nadležna za primjenu međunarodnih mjera ograničavanja dužna su dostaviti podatke Stalnoj koordinacijskoj skupini o poduzetim mjerama, kako bi ona o tome mogla izvješćivati Vladu Republike Hrvatske, te pripremati izvješća za Vijeće sigurnosti Ujedinjenih naroda.

VIII.

Izmjene i dopune lista mjera ograničavanja iz rezolucija 1493 (2003), 1533 (2004), 1596 (2005), 1649 (2005), 1698 (2006), 1768 (2007), 1771 (2007), 1799 (2008), 1807 (2008) i 1857 (2008), te popis fizičkih i pravnih osoba koje podliježu mjerama iz stavaka 13. i 15. Rezolucije 1596 (2005) i stavaka 9., 11. i 14. Rezolucije 1807 (2008) vodit će Ministarstvo vanjskih poslova i europskih integracija, te će u skladu sa Zakonom o međunarodnim mjerama ograničavanja izvještavati nadležna tijela.

IX.

Za provedbu mjera iz ove Odluke zadužuju se nadležna tijela.

X.

Prilog iz točke I. ove Odluke ne objavljuje se u »Narodnim novinama«.

XI.

Ova Odluka stupa na snagu danom objave u »Narodnim novinama«.

Klasa: 004-01/10-04/07

Urbroj: 5030105-10-1

Zagreb, 1. srpnja 2010.

Predsjednica
Jadranka Kosor, dipl. iur., v. r.

Odluka, NN 89/2010-2517